CGD ทุ่มกว่า 840 ลบ. เข้าซื้อโรงเรียนในอังกฤษ
CGD ทุ่มกว่า 840 ลบ. เข้าซื้อโรงเรียนในอังกฤษ หวังขยายการลงทุนอสังหาฯในต่างประเทศ
4 ก.ค. 2559

บริษัท คันทรี่ กรุ๊ป ดีเวลลอปเมนท์ จำกัด (มหาชน) หรือ CGD ระบุว่า ในวันที่ 1 ก.ค. 59 บริษัท ซีจียูเค 1 จำกัด ซึ่งเป็นบริษัทย่อยที่บริษัทถือหุ้นร้อยละ 100 ของทุนจดทะเบียนได้เข้าซื้อทรัพย์สินซึ่งเป็นโรงเรียน ในประเทศอังกฤษ มูลค่า 18 ล้านปอนด์ หรือประมาณ 848 ล้านบาท (อ้งอิงจากอัตราแลกเปลี่ยนกลาง ประกาศโดยธนาคารแห่งประเทศไทย ณ วันที่ 30 มิ.ย.59 โดย 1 ปอนด์เท่ากับ 47.1245 บาท)
โดยทรัพย์สินดังกล่าวตั้งอยู่ที่เมืองไบรตัน ห่างจากเมืองลอนดอนไปทางทิศใต้ประมาณ 52 ไมล์ มีสัญญาเช่าคงเหลือประมาณ 16 ปี และประกอบด้วยที่ดิน 20.24 เอเคอร์ อาคารเรียน หอพัก สิ่งอำนวยความสะดวก รวมทั้งระบบสาธารณูปโภคต่างๆ
สำหรับการลงทุนในทรัพย์สินนี้เป็นการขยายการลงทุนในอสังหาริมทรัพย์ต่างประเทศ ทำให้บริษัทสามารถสร้างรายได้ที่สม่ำเสมอ และเป็นการสร้างมูลค่าเพิ่มให้แก่ผู้ถือหุ้นในระยะยาว